Title: vlastný materiál
Author: A/N
Last saved by: an
Company: MP SR

Návrh štatútu, personálne zabezpečenie a organizačné riešenie funkcie splnomocnenca vlády Slovenskej republiky pre ochranu smrečín a smrekových biotopov

O nepriaznivom stave a vývoji lesných porastov s prevažným zastúpením dreviny smrek bola vláda Slovenskej republiky informovaná 21. novembra 2007 v rámci prerokovania Správy o zdravotnom stave lesa, ku ktorej prijala uznesenie č. 990/2007. Zároveň v nadväznosti na víziu vývoja stavu smrekových porastov 8. októbra 2008 prerokovala Informáciu o opatreniach na zmiernenie a následné zastavenie podkôrnikovej kalamity v smrečinách na Slovensku, ku ktorej prijala uznesenie č. 716/2008, v ktorom uložila ministrovi pôdohospodárstva SR v spolupráci s ministrom životného prostredia SR predložiť na rokovanie vlády návrhy legislatívnych, inštitucionálnych a ekonomických opatrení na zmiernenie a následné zastavenie podkôrnikovej kalamity v smrečinách na Slovensku. Tieto boli vládou Slovenskej republiky schválené uznesením č. 878 z 3. decembra 2008. Jedným z navrhovaných opatrení bolo aj zriadenie inštitútu splnomocnenca vlády Slovenskej republiky pre ochranu smrečín a smrekových biotopov, z uvedených dôvodov vláda Slovenskej republiky uložila ministrovi pôdohospodárstva v bode B. 3. vypracovať a predložiť na rokovanie vlády Slovenskej republiky návrh štatútu, personálne zabezpečenie a organizačné riešenie funkcie splnomocnenca vlády Slovenskej republiky pre ochranu smrečín a smrekových biotopov (ďalej len „splnomocnenec“).
Cieľom vytvorenia funkcie splnomocnenca je prepojiť riešenie problematiky lesného hospodárstva a súvisiacich aktivít na lesných pozemkoch priamo na vládu Slovenskej republiky, keďže problematika významným spôsobom ovplyvňuje ekonomické, environmentálne a sociálne aspekty rozvoja vidieckej krajiny. 
Problematika spadajúca do kompetencie splnomocnenca podľa návrhu štatútu (v prílohe) je v súčasnosti v pôsobnosti viacerých rezortov, preto splnomocnenec bude dôležitým koordinačným orgánom a bude s cieľom zlepšenia nepriaznivého stavu smrečín a smrekových biotopov zjednocovať rôznorodé, často až protichodné návrhy jednotlivých rezortov tak, aby sa dosiahli ciele trvalo udržateľného rozvoja. Zároveň sa tak diskusia o spôsobe riešenia problematiky prenesie na nadrezortnú úroveň, čím sa dosiahne, aby záujmy jednotlivých rezortov neprevažovali nad odborným a efektívnym riešením problémov v oblasti racionálneho využívania a ochrany smrečín a smrekových biotopov. 
	Vytvorením funkcie splnomocnenca zodpovedajúceho za svoju činnosť predsedovi vlády Slovenskej republiky sa vytvorí rovnaký vzťah ku všetkým rezortom, do ktorých kompetencií, čo i len čiastočne, riešenie predmetnej problematiky patrí. 
Návrh štatútu splnomocnenca upravuje postavenie, úlohy, právomoci, zodpovednosť a oprávnenia splnomocnenca, zásady a organizačné zabezpečenie jeho činnosti, ako aj jeho vzťahy k orgánom verejnej správy a k iným subjektom.
Splnomocnenec bude svoju činnosť vykonávať v úzkej spolupráci s rezortmi, do ktorých kompetencií patrí riešenie čiastkových úloh v oblasti racionálneho využívania a ochrany smrečín a smrekových biotopov, najmä s ministrom životného prostredia, ministrom pôdohospodárstva, ministrom vnútra a ministrom financií tak, aby nebola dotknutá pôsobnosť a zodpovednosť ministerstiev a ostatných ústredných orgánov štátnej správy vyplývajúca zo všeobecne záväzných právnych predpisov.
Návrh štatútu splnomocnenca je koncipovaný tak, aby bol zabezpečený bezproblémový výkon jeho funkcie. Vzhľadom na súčasnú situáciu, prípadné negatívne dopady na štátny rozpočet a predpokladanú vyťaženosť sekretariátu sa nenavrhuje zriadenie samostatného sekretariátu splnomocnenca. Úlohy sekretariátu bude zabezpečovať Ministerstvo pôdohospodárstva Slovenskej republiky v rámci svojich kapacít. Na zabezpečenie svojich úloh bude splnomocnenec oprávnený využívať odborné služby expertov organizácií zabezpečujúcich úlohy v oblasti racionálneho využívania a ochrany smrečín a služby nezávislých expertov a to na základe dohody alebo na základe súhlasu vedenia príslušných organizácií v rámci plnenia ich úloh, čím sa umožní využívať vnútorné kapacity týchto orgánov.
Úlohy, ktoré v zmysle návrhu štatútu bude splnomocnenec zabezpečovať, riešia v súčasnosti aj iné poradné orgány vlády Slovenskej republiky. 
V prvom rade ide o Výbor vlády SR pre obnovu a rozvoj Vysokých Tatier, ktorý bol vytvorený ako koordinačný, iniciatívny a poradný orgán vlády Slovenskej republiky pre obnovu a rozvoj Vysokých Tatier po ničivej veternej víchrici z 19. 11. 2004 a ktorého vznik bol schválený uznesením vlády Slovenskej republiky č. 1168 z 1. decembra 2004. Tento výbor svoje ťažiskové úlohy naplnil, čo vo svojom liste č. 9904/2008/KVÚV z 8. decembra 2008 konštatuje aj vedúci Úradu vlády Slovenskej republiky. Navyše Vysoké Tatry sú len jednou z tých smrekových oblastí, ktoré bude potrebné na úrovni splnomocnenca riešiť. Je pritom neopodstatnené hľadať samostatné riešenia len pre oblasť Vysokých Tatier, ale je potrebné problematiku riešiť komplexne za celé Slovensko.
Zároveň sú navrhované úlohy splnomocnenca riešené aj Komisiou na riešenie problematiky racionálneho využívania lesných a poľnohospodárskych pozemkov, ktorej zriadenie a štatút bol schválený uznesením vlády Slovenskej republiky č. 665 z 31. júla 2006.   Jej úlohou bolo najmä prerokúvať zásadné otázky ochrany lesov a protipožiarnej a protipovodňovej ochrany lesných, poľnohospodárskych a iných pozemkov na území Slovenska, iniciovať a posudzovať koncepčné materiály, legislatívne návrhy a opatrenia  týkajúce sa tejto problematiky a odstraňovať rozporné a protichodné názory na riešenie uvedenej problematiky. Táto komisia plnila niektoré úlohy zamerané na plnenie programového vyhlásenia vlády Slovenskej republiky, najmä v oblasti zosúlaďovania všeobecne záväzných právnych predpisov na úseku lesného hospodárstva a ochrany prírody. 
Zachovaním Výboru vlády SR pre obnovu a rozvoj Vysokých Tatier a Komisie na riešenie problematiky racionálneho využívania lesných a poľnohospodárskych pozemkov by totožné úlohy zabezpečovalo viacero poradných orgánov vlády Slovenskej republiky, čo by znamenalo dvojkoľajnosť riešenia problematiky, a teda aj zbytočnú administratívnu záťaž. Pretože ich podstatné úlohy bude zabezpečovať splnomocnenec, navrhuje sa ich zrušenie. 
Za splnomocnenca navrhujeme menovať prof. Ing. Júliusa Novotného, CSc., ktorý je medzinárodne uznávanou osobnosťou v oblasti lesníctva a osobitne v oblasti ochrany lesa. Dlhodobo zastupuje Slovenskú republiku v celosvetovo najvýznamnejšom lesníckom fóre, ktorým je Fórum o lesoch  v rámci Organizácie Spojených národov. Od roku 1993 zastupuje Slovensko pri príprave a organizácii (vrátane tvorby dokumentov a pozícií Slovenskej republiky k prerokovávanej problematike) konferencií ministrov pre ochranu lesov v Európe, ktoré sú z hľadiska lesov najvýznamnejšou politickou štruktúrou v Európe.
Je významnou autoritou, ktorú rešpektujú nielen lesnícke, ale aj ekologické a environmentálne komunity. Je spoluautorom rozhodujúcich strategických a koncepčných dokumentov pre lesníctvo a autorom súčasných strategických smerovaní ochrany lesa, environmentálne priaznivých metód regulovania početnosti hmyzích škodcov a koncepcií súvisiacich s možnosťami zosúlaďovania prístupov ochrany lesa a ochrany prírody v chránených územiach národného a európskeho významu. Má dostatok manažérskych skúseností, ktoré získal v mnohých riadiacich funkciách, napr. na pozícii medzinárodného koordinátora viacerých vedecko-výskumných projektov, námestníka riaditeľa Lesníckeho výskumného ústavu vo Zvolene, generálneho riaditeľa Národného lesníckeho centra Zvolen či v súčasnej pozícii generálneho riaditeľa sekcie lesníckej Ministerstva pôdohospodárstva Slovenskej republiky. Vzhľadom na všetky uvedené skutočnosti považujeme prof. Ing. Júliusa Novotného, CSc. za najvhodnejšieho kandidáta na post splnomocnenca.